Mati Laane

Mati Laane (16. juulil 1946 Karksi vald, Viljandimaa – 24. jaanuar 2025) oli eesti aiandustegelane.

Ta lõpetas 1966. aastal Räpina Aiandustehnikumi. Pärast tehnikumi lõpetamist võeti ta pooleks aastaks tööle Polli Instituudi katsetööliseks ja sügisel jätkas õpinguid Tartu Riikliku Ülikooli bioloogia-geograafia teaduskonnas bioloogia (botaanika) erialal. Diplomitöö tegi 1971. aastal teemal „Veeseened ja esialgseid andmeid nende esinemisest Emajões“. Hiljem õppis ta Eesti NSV Riiklikus Kunstiinstituudis arhitektuuri.Eve Ader. "Koolivend Mati Laane (16.7.1946–24.1.2025)". Aeg & Vaim = Tempus & Spiritus nr 2, 27. märts 2025. Lk 19

Pärast ülikooli lõpetamist pühendus ta iluaiandusele ja temast kujunes innukas aianduse arendaja. Ta oli hinnatud aiandusspetsialist ja töötas paljudes haljastusega tegelevates asutustes nagu Tallinna Remondi ja Ehituse Valitsus (1977, meister), Eesti Projekt (1978–1980, insener, haljastuse vanemarhitekt), Tallinna Botaanikaaed (1981–1982, puukooli agronoom), Kommunaalprojekt (1982–1987, haljastusprojektide peaarhitekt), Tallinna Linna Haljasalade Trust (1987, aiatööline), ajakiri Aiandus. Mesindus (1989-1991, toimetaja) jm.

Istutanud 1964. aastal umbes 3000 Harku-Järve aiandist saadud roosialust isakoju Karksis, neid järgmistel aastatel silmastades ja müües, oli ta üks esimesi roosiistikute eratootjatest juba enne Räpina tehnikumi lõpetamist. Eesti iseseisvuse taastamise järel rajas ta Mornasse oma puukooli. 1980. aastal ostsid Laaned Kloostrimetsa Sompa teele maja, mille juurde rajati iluaed ja puukool, kollektsioonis oli üle 800 puu- ja põõsaliigi ning rohkelt rohtaimi.

Ta suri 24. jaanuaril 2025 ja maeti 1. veebruaril 2025 Nõo kalmistule.

Looming
Ülikooli ajal oli ta tegev ansamblis Rajacas.

Ta oli ajakirja Aed toimetaja. Koos abikaasa Mari Laanega on nad koostanud ja tõlkinud iluaiandusraamatuid ning kirjutanud aiapidajatele suunatud artikleid.Kristel Kirss. "Aeda luues arvesta ka praktilisusega". Õhtuleht, 11. september 2004 

 Viited 

 Välislingid 
 Mati Laane traktaadid 

Kategooria:Eesti aednikud
Kategooria:Eesti aiandustegelased
Kategooria:Tartu Ülikooli bioloogia-geograafiateaduskonna vilistlased
Kategooria:Sündinud 1946
Kategooria:Surnud 2025
Kategooria:Nõo kalmistule maetud